《次韵黄子虚同饮葛次颜家酿玉友》
宋代·沈与求

先生早年忘扫白，懶饭青菁借颜色。
独馀欢伯为友朋，熟不暇篘巾自沥。
何须引泉连百井，饮莽长虹太豪猛。
细斟玉筹滑无声，酌我应怜官独冷。
奇篇更写陟厘黄，逼人心地生清凉。
了知二事尽家法，眼馋径索银瓶尝。
我老华池少滋液，年来爱酒如偷蜜。
陶然一醉乐未央，此外要知俱长物。
相期径造君勿违，坐得名胜从忘归。
公侯似闻倦设醴，穆生正恐同分携。

作者简介：沈与求（1086—1137），宋代大臣。字必先，号龟溪，湖州德清（今属浙江）人。政和五年进士。历官明州通判、监察御史、殿中侍御史、吏部尚书兼权翰林学士兼侍读，荆湖南路安抚使、镇江知府兼两浙西路安抚使、吏部尚书、参知政事、明州知府、知枢密院事。著有《龟溪集》。